钦定古今图书集成/明伦汇编/官常典/第109卷 > 周
## 钦定古今图书集成/明伦汇编/官常典/第109卷 > 周

### 武王克殷有天下封虞后于陈夏后于杞殷纣子武庚于殷

按《史记周本纪》：“武王十一年，伐纣，封商纣子禄父殷
之馀民。武王为殷初定未集，乃使其弟管叔鲜、蔡叔
度相禄父治殷，罢兵西归，追思先圣，王乃褒封帝舜
之后于陈，大禹之后于杞。”

〈注〉正义曰：《括地志》云：“陈州宛丘县在陈城中，即古陈国也。帝舜后遏父为周武王陶正，武王赖其器用，封其子妫满于陈，都宛丘之侧。”汴州雍丘县，古杞国。《地理志》云：“古杞国理此城。周武王封禹后于杞，号东楼公，二十一代为楚所灭。”

按《陈杞世家》，陈胡公满者，虞帝舜之后也。昔舜为庶
人时，尧妻之二女，居于妫汭，其后因为氏姓，姓妫氏。
舜已崩，传禹天下，而舜子商均为封国。夏后之世，或
失或续。至于周武王克殷纣，乃复求舜后，得妫满，封
之于陈，以奉舜祀，是为胡公。

〈注〉索隐曰：按《左传》，“虞遏父为周陶正，以服事武王。”杜注，“遏父，舜之后。陶正，官名，是生满者也。”《左传》又曰：“武王以元女太姬配虞胡公，而封之陈，以备三恪。”

杞东楼公者，夏后禹之后苗裔也。殷时或封或绝。周
武王克殷纣，求禹后，得东楼公，封之于杞，以奉夏后
氏祀。

〈注〉索隐曰：杞，国名也。东楼公，谥号也。不名者，并史先失耳。宋忠曰：今陈留雍丘县，故《地理志》云“雍丘县，故杞国，周武王封杞后为东楼公是也。”盖周封杞而居雍丘，至春秋时杞已迁东国，故《左氏》隐四年传云“莒人伐杞，取牟娄。”牟娄者，东邑也。僖十四年传云“杞迁缘陵。”臣瓒云“即《春秋》缘陵，淳于公所都之邑。”又州，国名，杞后改国号曰州，而称淳于公。故《春秋》桓五年经云“州公如曹”，传曰“淳于公如曹”是也。然杞后代又称子者，以微小又僻居东夷，故襄二十九年经称“杞子来盟”，传曰“书曰‘子’，贱之也。”

### 成王三年周公讨武庚诛之封微子启于宋以绍殷后

按《书经》：微子之命：“王若曰：‘猷殷王元，子惟稽古，崇德
象贤，统承先王，修其礼物，作宾于王家，与国咸休，永
世无穷’。”呜呼！乃祖成汤，克齐圣广渊，皇天眷佑，诞受
厥命，抚民以宽，除其邪虐，功加于时，德垂后裔。尔惟践修厥猷，旧有令闻，恪慎克孝，肃恭神人。予嘉乃德，
曰：笃不忘，上帝时歆，下民祗协。庸建尔于上公，尹兹
“东夏。钦哉！往敷乃训，慎乃服命，率由典常，以蕃王室。
弘乃烈祖，律乃有民，永绥厥位，毗予一人，世世享德，
万邦作式，俾我有周无斁。呜呼！往哉！惟休无替朕命！”
按《史记周本纪》：武王崩，太子诵代立，是为成王。成王
少，周公初定天下。周公恐诸侯畔周公，乃摄行政当
国。管叔、蔡叔疑周公与武庚作乱畔周。周公奉成王
命，伐诛武庚、管叔，放蔡叔，以微子开代殷国于宋，作
《微子之命》。